b'\n_START_ARTICLE_\nKouluvirkakunnan el\xc3\xa4kekassa\n_START_PARAGRAPH_\nKouluvirkakunnan el\xc3\xa4kekassa oli aiemmin Suomessa el\xc3\xa4kelaitos, josta maksettiin opettajien ja muiden opetusteht\xc3\xa4viss\xc3\xa4 olleiden henkil\xc3\xb6iden leskien ja turvattomien lasten el\xc3\xa4kkeet.\n_START_SECTION_\nKassan osakkaat\n_START_PARAGRAPH_\nKouluvirkakunnan el\xc3\xa4kekassan osakkaita olivat kaikki valtion oppikoulujen, kuuromykk\xc3\xa4in- ja sokeainkoulujen sek\xc3\xa4 Perttulan kasvatuslaitoksen ja Ahvenanmaan maakunnan oppikoulujen vakinaiset, ylim\xc3\xa4\xc3\xa4r\xc3\xa4iset tai koepalveluksessa olleet mies- ja naispuoliset opettajat. N\xc3\xa4iden lis\xc3\xa4ksi kassan osakkaita olivat oppilaitoksiin perustettujen, vuosirahas\xc3\xa4\xc3\xa4nt\xc3\xb6\xc3\xb6n otettujen vahtimestarin-, talonmiehen- ja l\xc3\xa4mmitt\xc3\xa4j\xc3\xa4ntoimien vakinaiset haltijat._NEWLINE_Kassan osakkaat oli ryhmitelty 12 el\xc3\xa4keluokkaan, joissa el\xc3\xa4kkeet vaihtelivat 10\xc2\xa0800 markasta 1\xc2\xa0700 markkaan. Sek\xc3\xa4 lesken ett\xc3\xa4 turvattomien lasten el\xc3\xa4kkeen suuruus vaihteli my\xc3\xb6s sen mukaan, milloin ja millaisilla ehdoilla kassan j\xc3\xa4sen oli otettu el\xc3\xa4kekassan osakkaaksi.\n_START_SECTION_\nEl\xc3\xa4kkeen maksaminen ja hakeminen\n_START_PARAGRAPH_\nKuolinpes\xc3\xa4n el\xc3\xa4kkeest\xc3\xa4, jonka puolesta ei ollut suoritettu yhteens\xc3\xa4 kymment\xc3\xa4 vuosimaksua, pid\xc3\xa4tettiin 25\xc2\xa0% siihen saakka kunnes koko vuosimaksujen m\xc3\xa4\xc3\xa4r\xc3\xa4 oli suoritettu._NEWLINE_El\xc3\xa4kett\xc3\xa4 haettiin l\xc3\xa4hett\xc3\xa4m\xc3\xa4ll\xc3\xa4 hakemus kassan johtokunnalle, joka sijaitsi Turussa. Hakemukseen oli liitett\xc3\xa4v\xc3\xa4 ohjes\xc3\xa4\xc3\xa4nn\xc3\xb6n m\xc3\xa4\xc3\xa4r\xc3\xa4\xc3\xa4m\xc3\xa4t todistukset, joita olivat asianomaisen oppilaitoksen johtajan antama todistus siit\xc3\xa4, miss\xc3\xa4 virassa vainaja oli viimeksi ollut, papintodistus, l\xc3\xa4\xc3\xa4k\xc3\xa4rintodistus tarvittaessa sek\xc3\xa4 selvitys siit\xc3\xa4, oliko kuolinpes\xc3\xa4 nauttinut armovuosia tai niiden korvauksena lahjapalkkioita.'